Eppa 95 % vom Wortschotz vom Afrikaas kema ausm Hollendischn. Zweng da Heakumft vo de Kolonistn ham si aa a poa Begriff aus hollendischn Dialektn und da hollendischn Seemannssproch im Afrikaans ois Standard etabliat (z. B. kombuis 'Kuchl', neihollendisch keuken). Es ham si aa Weata dahoidn, wo im heitign Hollendisch ois antiquiat gejtn (z.B. navorsing 'Nochforschung' > neihollendisch onderzoek), dazua ham mange Begriffe de Bedeitung gendat (z. B. pad 'Trampepfad' > 'Weg, Strossn, Autoboh'. Oda: fontein 'Quejn', neihollendisch bron). Da Wortschotz vom Afrikaans hod si im 20. Joarhundat duach technische Neiarungen um a Vuifochs vagressat. De Sprochkommission vo da stootlichn Akademie fia Wissnschoft und Kunst gibt seit 1917 a sidafrikanische Grammatik mit Wortlistn und Schreibreln aussa (Afrikaanse woordelys en spelreëls (AWS)). Vorbuid bei de bewusstn Neologismen is moastns des Hollendische.